NARIADENIE KOMISIE (ES) č. 1116/2006
z 20. júla 2006,
ktorým sa zakazuje lov sardely obyčajnej v podoblasti VIII ICES
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 51/2006 z 22. decembra 2005, ktorým sa na rok 2006 stanovujú rybolovné možnosti a súvisiace podmienky pre určité zásoby rýb a skupiny zásob rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov (1), a najmä na jeho článok 5 ods. 3,
keďže:
(1)
Intenzita rybolovu Spoločenstva pre plavidlá loviace sardelu obyčajnú v Biskajskom zálive v podoblasti ICES VIII (Biskajský záliv) je prechodne ustanovená v prílohe IA k nariadeniu (ES) č. 51/2006.
(2)
Podľa článku 5 ods. 3 uvedeného nariadenia Komisia ihneď zastaví rybárske činnosti týkajúce sa sardely obyčajnej v podoblasti ICES VIII, ak Vedecký, technický a hospodársky výbor pre rybné hospodárstvo (STECF) informuje, že zásoba biomasy kladúcej ikry je v období kladenia ikier v roku 2006 nižšia ako 28 000 ton.
(3)
STECF odhadol, že v roku 2006 je zásoba biomasy kladúcej ikry v období kladenia ikier 18 640 ton.
(4)
Keďže je zásoba biomasy kladúcej ikry sardely obyčajnej v období kladenia ikier v roku 2006 pod medznou hodnotou 28 000 ton, treba na zvyšok roku 2006 rybolov zakázať,
PRIJALA TOTO NARIADENIE:
Článok 1
Na obdobie odo dňa nadobudnutia účinnosti tohto nariadenia stanoveného v článku 2 až do 31. decembra 2006 sa zakazuje lov sardely obyčajnej v podoblasti ICES VIII. Zároveň sa v podoblasti ICES VIII zakazuje ponechávať na palube, prekladať alebo vykladať sardelu obyčajnú ulovenú po dátume nadobudnutia účinnosti tohto nariadenia.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. júla 2006